Κώστας Νεστορίδης

Ο **Κώστας Νεστορίδης**  (Δράμα, 15 Μαρτίου 1930 - Αθήνα, 12 Δεκεμβρίου 2023) ήταν Έλληνας ποδοσφαιριστής που αγωνιζόταν ως κεντρικός επιθετικός. Υπήρξε ένας από τους μεγαλύτερους και πιο παραγωγικούς Έλληνες ποδοσφαιριστές, με σημαντική προσφορά στην ΑΕΚ και στην Εθνική Ελλάδος.

## Ποδοσφαιρική σταδιοδρομία
### Σε συλλογικό επίπεδο
Ο Κώστας Νεστορίδης γεννήθηκε στη Δράμα αλλά μεγάλωσε στην Αθήνα. Ξεκίνησε το ποδόσφαιρο το 1945 αγωνιζόμενος σε ανεξάρτητα σωματεία της Καλλιθέας. Το 1946 πήγε στην Ελλάδα Μοσχάτου, με τη φανέλα της οποίας έκανε τα πρώτα του βήματα σε επίσημο πρωτάθλημα αγωνιζόμενος στο πρωτάθλημα της Γ' Κατηγορίας της Ε.Π.Σ. Πειραιά. Το 1948 έβγαλε δελτίο στον Πανιώνιο, όπου καθιερώθηκε και το 1951 κλήθηκε στην εθνική Ελλάδας.

Το 1955 πήγε στην ΑΕΚ, όπου έκανε πολύ μεγάλη καριέρα μέχρι το 1965 και κατέκτησε πέντε φορές τον τίτλο του πρώτου σκόρερ του πρωταθλήματος.

Το 1966 έφυγε για την Αυστραλία για να αγωνιστεί στον σύλλογο των Ελλήνων ομογενών Ελλάς Μελβούρνης, τη σημερινή Σάουθ Μέλμπουρν ΦΚ Κατέκτησε το πολιτειακό πρωτάθλημα και παράλληλα αναδείχθηκε πρώτος σκόρερ στη διοργάνωση.

Το 1967 επέστρεψε στην Ελλάδα για λογαριασμό του Βύζαντα Μεγάρων, που αγωνιζόταν στην Α΄ εθνική, όπου και έκλεισε την καριέρα του στην Α΄ Εθνική.

Τη σεζόν 1967-68 αναζήτησε σύλλογο κι έκανε προπονήσεις διαδοχικά στο Αιγάλεω, στον Πανιώνιο και τον Ιωνικό Νικαίας. Τελικά, το Φεβρουάριο του 1968 υπέγραψε ως παίκτης-προπονητής στον Αίαντα Σαλαμίνας, με τον οποίο έπαιξε στη Β΄ Εθνική (Νότιος όμιλος). Πρώτη συμμετοχή του ήταν την 21η αγωνιστική στο ματς "ΠΑΣ Γιάννινα-Αίας 2-1" στις 3 Μαρτίου 1968 και πέτυχε το πρώτο του γκολ στο ματς "Αίας-ΑΕ Χανίων 2-1" στις 31 Μαρτίου 1968. Παρέμεινε ως τις 20 Απριλίου, οπότε παραιτήθηκε.

### Στις εθνικές ομάδες
Φόρεσε τη φανέλα της εθνικής Ελλάδας 17 φορές, 2 ως παίκτης του Πανιώνιου και 15 ως παίκτης της ΑΕΚ, πετυχαίνοντας συνολικά 3 γκολ.

Το ντεμπούτο του πραγματοποιήθηκε στις 14 Οκτωβρίου 1951, στον εκτός έδρας φιλικό αγώνα εναντίον της Β' ομάδας της Γαλλίας, υπό τις οδηγίες του Γιάννη Χέλμη.

Υπήρξε επίσης δύο φορές διεθνής με την εθνική Ενόπλων το 1951.

### Στατιστικά στοιχεία ανά περίοδο

## Προσωπική ζωή και θάνατος
Ο Νεστορίδης ζούσε στην Καλλιθέα με τη σύζυγό του, Ελένη και τους 3 γιους του, Αντώνη, Γιώργο και Παναγιώτη. Το 2010 ο μικρότερος γιος του, Παναγιώτης, εφυγε απο τη ζωη. Απο τις αρχες του 2022 είχε προβλήματα υγείας και απέφευγε τη δημοσιότητα. Στις 16 Μαρτίου 2022 βρέθηκε θετικός στον COVID-19 και νοσηλεύτηκε στο Γενικό Νοσοκομείο Σωτηρία, από όπου προσπάθησε να δραπετεύσει αλλά λίγες ημέρες αργότερα ανάρρωσε και βγήκε 5 ημέρες αργότερα. 

Στις 30 Σεπτεμβρίου 2022 παρέστη στα εγκαίνια του Σταδίου της Αγίας Σοφίας, όπου και τιμήθηκε.  Στις 18 Νοεμβρίου 2023, είχε μια σύντομη νοσηλεία μετά από πτώση στο σπίτι του.  Ο Νεστορίδης πέθανε στις 12 Δεκεμβρίου 2023 σε ηλικία 93 ετών.  Η σορός του τέθηκε σε λαϊκό προσκύνημα για τρεις ώρες πριν από την κηδεία του στον Ιερό Ναό της Αγίας Τριάδας στη Νέα Φιλαδέλφεια, δίπλα από το Στάδιο Αγία Σοφία, στις 16 Δεκεμβρίου. Ενταφιάστηκε στο Κοιμητήριο Καλλιθέας.

## Προπονητική σταδιοδρομία
Μετά το τέλος της ποδοσφαιρικής του καριέρας, υπήρξε προπονητής σε συλλόγους μικρότερων κατηγοριών, ενώ στς αρχές της δεκαετίας του 80' βρέθηκε περιστασιακά και στην τεχνική ηγεσία της ΑΕΚ.

## Τίτλοι - διακρίσεις
* Πρωτάθλημα Ελλάδας: 1963 (ΑΕΚ)
* Κύπελλο Ελλάδος: 1964 (ΑΕΚ)
* Πρωτάθλημα Αθήνας: 1951 (Πανιώνιος)
* Πρωτάθλημα *Victorian State League* Αυστραλίας: 1966 (Ελλάς Μελβούρνης)

* Πρώτος σκόρερ πρωταθλήματος Αθήνας: 1951: 7 τέρματα
* Πρώτος σκόρερ πρωταθλήματος Ελλάδας (5 φορές): 
** 1959: 21 τέρματα
** 1960: 33 τέρματα
** 1961: 27 τέρματα
** 1962: 29 τέρματα
** 1963: 24 τέρματα 
* Πρώτος σκόρερ *Victorian State League* (Αυστραλία): 1966

## Παραπομπές


## Βιβλιογραφία
* *"Κώστας Νεστορίδης • Ο μάγος της μπάλας"*, Νίκος Κατσαρός, *Εκδόσεις Άγκυρα*, Αθήνα 2008, ISBN 960-4226-25-8
## Εξωτερικοί σύνδεσμοι
*
* Η καριέρα του Κώστα Νεστορίδη στο soccerway
* Το προφίλ του Κώστα Νεστορίδη στο transfermarkt
 

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Βύζαντα Μεγάρων
Κατηγορία:Ποδοσφαιριστές Αίαντα Σαλαμίνας
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδος Ενόπλων
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές Σάουθ Μέλμπουρν ΦΚ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Προπονητές ποδοσφαίρου Πανηλειακού
Κατηγορία:Προπονητές ποδοσφαίρου Αθλητικής Ένωσης Κωνσταντινουπόλεως
Κατηγορία:Προπονητές ποδοσφαίρου Γ.Σ. Καλλιθέας
Κατηγορία:Προπονητές ποδοσφαίρου Σάουθ Μέλμπουρν ΦΚ